У нас вельмі папулярныя майстар-класы, калі майстар вучыць іншых майстроў, а пасля той майстар, навучыўшыся, вучыць іншых ужо на месцах. Так мы рабілі майстр-клас па пляценні са скручанай саломы. Гэта вельмі цікавае рамяство. Бадай у кожнай хаце можна знайсці карабы са скручанай саломы, а як яны робяцца, ужо ніхто не памятае. Мы запрасілі майстрыху Зою Майстровіч з Падляшша. Яна этнічная беларуска, умее плесці такія каробкі і навучыла нашых людзей. Я лічу, што дарослае насельніцтва таксама трэба выхоўваць у галіне народных рамёстваў. Мы ўвесь час робім кірунак на дзяцей. А мне здаецца, што ў вёсках людзі сярэдняга ўзросту, 30–40 гадоў, таксама маглі б хадзіць у гурткі і вучыцца нейкаму рамяству — плесці каробкі з саломкі альбо валіць з воўны — вельмі модны зараз кірунак.